

Rijeka, 30. prosinac 2024. godine

UPUTE ZA PRIJAVITELJE

JAVNI POZIV ZA SUFINANCIRANJE PROGRAMA I PROJEKATA UDRUGA NACIONALNIH MANJINA KOJE DJELUJU NA PODRUČJU PRIMORSKO-GORANSKE ŽUPANIJE, U 2025. GODINI

**SADRŽAJ:**

[I. STRATEŠKI OKVIR ZA DODJELU FINANCIJSKIH SREDSTAVA 3](#_Toc154743629)

[II. PRIHVATLJIVI PRIJAVITELJI 3](#_Toc154743630)

[III. BROJ PRIJAVA PO PRIJAVITELJU 3](#_Toc154743631)

[IV. UKUPNA VRIJEDNOST JAVNOG POZIVA 4](#_Toc154743632)

[V. FORMALNI UVJETI JAVNOG POZIVA 4](#_Toc154743633)

[VI. PRIHVATLJIVOST TROŠKOVA 5](#_Toc154743634)

[VII. PRIJAVA NA JAVNI POZIV 6](#_Toc154743635)

[VIII. DOKUMENTACIJA ZA PRIJAVU 6](#_Toc154743636)

[IX. PROVJERA I ISPUNJAVANJE FORMALNIH UVJETA 6](#_Toc154743637)

[X. OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA 7](#_Toc154743638)

[XI. KRITERIJI ZA OCJENJIVANJE 7](#_Toc154743639)

[XII. ZABRANA DVOSTRUKOG FINANCIRANJA 8](#_Toc154743640)

[XIII. UREDNA ISPUNJAVANJA OBVEZA PO PRETHODNIM UGOVORIMA 8](#_Toc154743641)

[XIV. SADRŽAJ OBRASCA PRIJAVE 8](#_Toc154743642)

[XV. SKLAPANJE UGOVORA O FINANCIRANJU 8](#_Toc154743643)

[XVI. ISPLATA SREDSTAVA 8](#_Toc154743644)

[XVII. SUKOB INTERESA 8](#_Toc154743645)

[XVIII. ZAŠTITA OSOBNIH PODATAKA 9](#_Toc154743646)

[XIX. DODATNA POJAŠNJENJA 9](#_Toc154743647)

# STRATEŠKI OKVIR ZA DODJELU FINANCIJSKIH SREDSTAVA

Županijska skupština Primorsko – goranske županije donijela je 19. studenog 2015. godine Pravilnik o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Službene novine“ broj 34/15, 18/21 i 42/23– dalje u tekstu: Pravilnik).

Na temelju članka 10. stavka 1. Pravilnika Župan Primorsko – goranske županije je 16. prosinca 2024. godine donio Godišnji plan raspisivanja natječaja za financiranje programa i projekata od interesa za opće dobro koje provode udruge i druge neprofitne organizacije u 2025. godini. U točki I. redni broj 2. Plana uvršten je Javni poziv za financiranje programa i projekata od interesa za opće dobro koje provode udruge i druge neprofitne organizacije na području Primorsko-goranske županije u 2025. godini.

Razvijenost civilnog sektora i visok stupanj participativnosti građana u svim segmentima djelovanja na cjelokupnom području županije upućuje na potrebu daljnjeg jačanja kapaciteta organizacija civilnog društva za osnaživanje doprinosa društvenoekonomskom razvoju. S tim u svezi ciljevi i prioriteti za dodjelu sredstava putem ovog Javnog poziva utvrđeni su Planom razvoja Primorsko – goranske županije za razdoblje 2022. – 2027. kroz posebni cilj 5.4. – Unaprjeđenje i daljnji razvoj civilnog društva. Posebni cilj 5.4. obuhvaća 4 provedbene mjere:

* Osnaživanje kapaciteta organizacija civilnog društva za doprinos društveno – ekonomskom razvoju
* Prevencija i borba protiv diskriminacije, netolerantnosti, mržnje i svih oblika nasilja
* Jačanje volonterstva, participacije i suradnje u društvu i zajednicama
* Poticanje na umrežavanje raznih dionika civilnog, privatnog i javnog sektora.

Prioritetno područje financiranja u okviru ovog Javnog poziva je područje ljudskih prava (zaštita prava nacionalnih manjina).

# PRIHVATLJIVI PRIJAVITELJI

Na ovaj Javni poziv prijavu mogu podnijeti Prijavitelji upisani u Registar udruga odnosno drugi odgovarajući registar i u Registar neprofitnih organizacija (udruge i njihovi savezi, te druge neprofitne organizacije - zaklade, fundacije, ustanove, umjetničke organizacije, sindikati, komore, udruge poslodavaca i vjerske zajednice), a koje su uredno ispunile obveze iz prethodno sklopljenih ugovora o financiranju iz proračuna Primorsko-goranske županije i drugih javnih izvora.

Na ovaj Javni poziv ne mogu se prijaviti ustanove kojima je osnivač Primorsko-goranska županija, ustanove koje su proračunski korisnici drugih proračuna, ustanove kojima su osnivači fizičke osobe, te turističke zajednice i druge pravne osobe koje su, sukladno propisima koji uređuju poreze, obveznici utvrđivanja i plaćanja poreza na dobit za svoju ukupnu djelatnost.

Prijave se mogu poslati za programe i projekte koji će se provoditi ili početi provoditi tijekom 2025. godine.

# BROJ PRIJAVA PO PRIJAVITELJU

Svaki Prijavitelj može na ovaj Javni poziv prijaviti najviše tri programa/projekta, s time da se neće razmatrati prijave za one programe/projekte koje je Prijavitelj prijavio na neki drugi javni poziv raspisan od drugog županijskog upravnog odjela.

Ukoliko Prijavitelj prijavljuje dva programa / projekta, prijave podnosi odvojeno za svaki program / projekt posebno.

# UKUPNA VRIJEDNOST JAVNOG POZIVA

Ukupna vrijednost ovog Javnog poziva iznosi 96.000,00 eura. Cjelokupni iznos raspoređuje se za područje ljudskih prava.

Raspon sredstava namijenjen financiranju pojedinog programa / projekta je od 400,00 eura do najviše 7.000,00 eura.

Okvirni broj ugovora iznosi 80.

# FORMALNI UVJETI JAVNOG POZIVA

Sredstva za financiranje programa / projekta dodjeljivat će se Prijaviteljima uz uvjet da:

* su upisani u Registar udruga Republike Hrvatske ili u drugi odgovarajući registar (*utvrđuje se uvidom i provjerom u javnu elektroničku bazu podataka – Registar udruga ili drugi odgovarajući registar*).
* su upisani u Registar neprofitnih organizacija Ministarstva financija RH (*utvrđuje se uvidom i provjerom u javnu elektroničku bazu podataka – Registar neprofitnih organizacija*)
* poštuju načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija imaju, putem Registra neprofitnih organizacija, javno objavljen godišnji financijski izvještaj ili drugi financijski dokument (*utvrđuje se uvidom u javnu elektroničku bazu podataka – Registar neproftnih organizacija*)
* su uredno ispunili obveze iz svih prethodno sklopljenih ugovora o financiranju iz proračuna Primorsko – goranske županije i drugih javnih izvora (*dokazuje se odgovarajućom izjavom potpisanom od strane osobe ovlaštene za zastupanje Prijavitelja*)
* su poduzete sve potrebne radnje u svrhu izbjegavanja sukoba interesa pri korištenju sredstava u smislu članka 40. Uredbe o kriterijima, mjerilima i postupcima financiranja i ugovaranja programa projekata od interesa za opće dobro koje provode udruge („Narodne novine“ broj 6/15 i 37/21. dalje u tekstu: Uredba) (*dokazuje se odgovarajućom izjavom potpisanom od strane osobe ovlaštene za zastupanje Prijavitelja*)
* uredno ispunjavanju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunima jedinica lokalne samouprave i proračunu županije (*dokazuje se potvrdom nadležne porezne uprave, a koja se dostavlja neposredno prije potpisivanja ugovora*)
* se protiv osobe ovlaštene za zastupanje i voditelja programa / projekta ne vodi kazneni postupak i nije pravomoćno osuđen za prekršaj ili kazneno djelo iz članka 48. st. 2. Uredbe (*dokazuje se uvjerenjem / potvrdom nadležnog suda da se ne vodi postupak protiv osobe ovlaštene za zastupanje Prijavitelja i koja je ovlaštena potpisati ugovor o financiranju, a koji se dostavlja nesporedno prije potpisivanja ugovora*)
* su se svojim statutom opredjelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koje nisu u suprotnosti s Ustavom i zakonom
* imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima
* imaju zadovoljavajuće organizacijske kapacitete i ljudske resurse za provedbu programa / projekta
* za program / projekt nisu u cijelosti već odobrena sredstva iz drugih javnih izvora u tekućoj godini (*dokazuje se odgovarajućom izjavom potpisanom od strane osobe ovlaštene za zastupanje Prijavitelja, a koja se dostavlja neposredno prije potpisivanja ugovora*).

# PRIHVATLJIVOST TROŠKOVA

Odobrena financijska sredstva mogu se utrošiti isključivo za aktivnosti i troškove utvrđene ugovorom o financiranju.

Korisnik odobrenih sredstava ima pravo zatražiti prenamjenu sredstava, ali isključivo za promjene u sadržaju, za novi termin ili mjesto provedbe, drugu vrstu troška, druge sudionike ili slično, a ne za neki novi program / projekt. Ukoliko je razlog opravdan, Županija može odobriti prenamjenu sredstava, o čemu se zaključuje aneks ugovora.

Svako odstupanje u trošenju sredstava bez odobrenja Upravnog odjela za poslove Župana i Županijske skupštine smatrat će se nenamjenskim trošenjem sredstava.

**Prihvatljivim troškovima** smatraju se

1. Troškovi zaposlenih i / ili voditelja aktivnosti
2. Vanjske intelektualne i osobne usluge (honorari vanjskim sudionicima, umjetnički nastupi, usluge oblikovanja tiskovina itd.)
3. Materijalni troškovi (usluge tiskanja, prijevoza, promidžbe, najamnine, čuvanja i čišćenja vanjskog prostora i opreme neophodnih za provedbu aktivnosti, iznimno troškovi reprezentacije i smještaja sudionika ako su preduvjet za provedbu aktivnosti)
4. Troškovi nabave opreme i materijala
5. Opći materijalni troškovi najviše do 25% ukupnog financijskog plana aktivnosti (najamnina, energija, usluge telefona i pošte, čišćenje, usluge knjigovodstvenog servisa, naknade bankarskog poslovanja).

**Neprihvatljivim troškovima** se osobito smatraju:

1. Dugovi i stavke za pokrivanje gubitaka ili dugova
2. Dospjele kamate
3. Kazne, financijske globe i troškovi sudskih sporova
4. Stavke koje se već financiraju iz javnih izvora
5. Kupovina zemljišta ili građevina, osim kada je to nužno za izravno provođenje programa / projekta. Vlasništvo se mora prenijeti na Korisnika i / ili Partnere najkasnije po završetku programa / projekta
6. Gubici na tečajnim razlikama
7. Zajmovi trećim stranama
8. Troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s Upravnim odjelom za poslove Župana i Županijske skupštine dio tih troškova može priznati kao prihvatljiv trošak)
9. Troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s Upravnim odjelom za poslove Župana i Županijske skupštine dio tih troškova može priznati kao prihvatljiv trošak).

# PRIJAVA NA JAVNI POZIV

Prijave se dostavljaju isključivo na propisanim obrascima, koji su zajedno s ovim Uputama i ostalom natječajnom dokumentacijom, dostupni na web stranici Primorsko – goranske županije: [www.pgz.hr](http://www.pgz.hr)

Prijave se mogu dostaviti na tri načina:

1. Poštom u zatvorenoj omotnici na adresu:

**PRIMORSKO – GORANSKA ŽUPANIJA**

**UPRAVNI ODJEL ZA POSLOVE**

**ŽUPANA I ŽUPANIJSKE SKUPŠTINE**

**Prijava na Javni poziv**

**Adamićeva 10, 51000 Rijeka**

1. Osobnom dostavom zatvorene omotnice s upisanom adresom iz točke 1. putem pisarnice Primorsko – goranske županije na adresi Riva 10, Rijeka
2. Putem elektronske pošte na adresu: [javni.poziv@pgz.hr](mailto:javni.poziv@pgz.hr)

**Napomena**: ukoliko se prijava dostavlja putem elektronske pošte potrebno je skenirati sve ispunjene, potpisane i ovjerene obrasce i potrebne potvrde.

Javni poziv je otvoren **do 30. siječnja 2025. godine do 12,00 sati.**

# DOKUMENTACIJA ZA PRIJAVU

Prijava se smatra potpunom ako sadrži sve prijavne obrasce i obvezne priloge, potpisane i ovjerene, kako je zahtijevano u Javnom pozivu i Uputama za prijavitelje.

Obvezna dokumentacija za prijavu:

1. **Prilikom prijave**

* Obrazac prijave za Javni poziv za sufinanciranje programa i projekata udruga nacionalnih manjina koje djeluju na području Primorsko-goranske županije u 2025. godini
* Obrazac financijskog plana programa/projekta
* Obrazac izjave o urednom ispunjenju obveza iz svih prethodno sklopljenih ugovora o financiranju iz proračuna županije i drugih javnih izvora

1. **Neposredno pred potpis ugovora o financiranju**

* Izjava o nepostojanju dvostrukog financiranja
* Potvrda nadležne porezne uprave (*ne smije biti starija od 30 dana prije zaključenja ugovora*)
* Uvjerenje nadležnog općinskog suda da se protiv osobe ovlaštene za zastupanje i voditelja programa / projekta ne vodi kazneni postupak i nije pravomoćno osuđen za prekršaj ili kazneno djelo iz članka 48. stavak 2. Uredbe (*ne smije biti starije od 6 mjeseci prije zaključenja ugovora*)
* Obrazac izjave o nepostojanju sukoba interesa

Upute za popunjavanje Obrasca prijave objavljene su zajedno sa natječajnom dokumentacijom na mrežnoj stranici županije.

Obrasci koji nisu ispunjeni u skladu s Uputama za popunjavanje ili u kojima nedostaju podaci vezani uz

sadržaj odbit će se iz daljnje procedure.

# PROVJERA I ISPUNJAVANJE FORMALNIH UVJETA

Provjeru ispunjavanja formalnih uvjeta natječaja provodi Povjerenstvo za otvaranje prijava i pregled propisanih uvjeta Javnog poziva.

U postupku provjere ispunjavanja formalnih uvjeta provjerava se:

* je li prijava dostavljena na odgovarajući javni poziv i u zadanom roku
* je li Prijavitelj upisan u Registar udruga Republike Hrvatske ili u drugi odgovarajući registar
* je li Prijavitelj upisan u Registar neprofitnih organizacija i vodi li transparentno financijsko poslovanje u skladu sa Zakonom o financijskom poslovanju i računovodstvu neprofitnih organizacija („Narodne novine“ broj 121/14)
* je li Prijavitelj ima statut usklađen sa Zakonom o udrugama („Narodne novine“ broj 74/14, 70/17, 98/19 i 151/22)
* je li odgovornoj osobi za zastupanje Prijavitelja istekao mandat
* je li zatraženi iznos sredstava unutar financijskih pragova postavljenih u javnom pozivu
* jesu li dostavljeni, potpisani i ovjereni svi obvezni obrasci i prilozi
* jesu li ispunjeni drugi formalni uvjeti Javnog poziva

Davatelj sredstava ima pravo zatražiti od Prijavitelja dodatna objašnjenja ili informacije uz dostavljenu prijavu, a Prijavitelju će se osigurati razmjeran rok za dostavu zatraženog. Ukoliko Prijavitelj ne dostavi traženo u zadanom roku, prijava će se odbaciti.

Prijavitelji čije prijave budu odbijene zbog neispunjavanja propisanih uvjeta Javnog poziva, bit će obaviješteni pisanim putem u roku od najviše osam radnih dana od dana donošenja Odluke o upućivanju prijava na ocjenjivanje Povjerenstvu za ocjenjivanje nakon čega imaju pravo narednih osam dana od dana prijema obavijesti, podnijeti prigovor pročelniku Upravnog odjela za poslove Župana i Županijske skupštine koji će u roku od pet dana od primitka prigovora odlučiti o istome, odnosno prigovor prihvatiti ili odbaciti.

U slučaju prihvaćanja prigovora, prijava će biti upućena u daljnju proceduru.

# OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA

Ocjenjivanje prijava koje su ispunile formalne uvjete Javnog poziva provodi Povjerenstvo za ocjenjivanje pristiglih prijava na Javni poziv.

Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Javnim pozivom, te dostaviti prijedlog za odobravanje sredstava županu na odlučivanje.

Povjerenstvo ocjenjuje svaku prijavu dodjelom bodova prema utvrđenim kriterijima za ocjenjivanje.

Prosjekom dodijeljenih bodova svakoga člana Povjerenstva utvrđuje se konačna ocjena programa/projekta. Financiranje se neće predložiti za one manifestacije / događanja koja ne ostvare minimum od 50 bodova.

Nakon donošenja odluke o programima / projektima kojima su odobrena financijska sredstva, Upravni odjel za poslove Župana i Županijske skupštine će na mrežnim stranicama javno objaviti rezultate Javnog poziva s podacima o Prijaviteljima i programima / projektima kojima su odobrena sredstva i iznosima odobrenih sredstava.

Upravni odjel za poslove Župana i Županijske skupštine će u roku od 8 radnih dana od donošenja odluke o dodjeli financijskih sredstava obavijestiti Prijavitelje čije prijave nisu prihvaćene za financiranje o razlozima nefinanciranja uz navođenje ostvarenog broja bodova po pojedinim kategorijama ocjenjivanja.

Prijaviteljima kojima nisu odobrena financijska sredstva može se na njihov zahtjev u roku od 8 dana od dana primitka pisane obavijesti o rezultatima Javnog poziva, omogućiti uvid u zbirnu ocjenu njihove prijave uz pravo Županije da zaštiti tajnost podataka o osobama koje su ocjenjivale prijavu.

Prijaviteljima koji su nezadovoljni odlukom o dodjeli financijskih sredstava omogućit će se pravo na prigovor. Prigovor se podnosi Upravnom odjelu za poslove Župana i Županijske skupštine u pisanom obliku, u roku od 8 radnih dana od dana dostave pisane obavijesti. Prigovor se može odnositi isključivo na bodovanje kriterija te mora biti obrazložen i ovjeren od strane osobe ovlaštene za zastupanje. Upravni odjel za poslove Župana i Županijske skupštine bez odgode dostavlja prigovor na odlučivanje posebnom tijelu imenovanom od strane Župana.

# KRITERIJI ZA OCJENJIVANJE

Programi / projekti će se ocjenjivati na sljedeći način:

* 30% od ukupnog broja bodova temelji se na vrijednost programa / projekta u odnosu na društvenu korist,
* preostalih 70% od ukupnog broja bodova, boduje se prema sljedećim kriterijima:
* jasno definiran i realno dostižan cilj programa / projekta
* jasno definirani korisnici programa / projekta
* jasno određena vremenska dinamika i mjesto provedbe programa / projekta
* realan odnos troškova i planiranih aktivnosti programa / projekta
* kadrovska sposobnost Prijavitelja za provedbu programa / projekta
* osigurano sufinanciranje programa / projekta iz drugih izvora
* kvaliteta dosadašnje suradnje Prijavitelja programa / projekta sa Županijom

# ZABRANA DVOSTRUKOG FINANCIRANJA

Zabrana dvostrukog financiranja odnosi se na financiranje dijelova aktivnosti i programa i projekata koji se već financiraju iz nekog javnog izvora i po posebnim propisima – kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

Zabrana dvostrukog financiranja se posebno odnosi na programe i projekte koji će se (su)financirati na temelju programa javnih potreba putem drugih javnih izvora, a dokazuje se popunjavanjem izjave.

Prijavitelj popunjavanjem obrasca daje pismenu izjavu pod materijalnom i kaznenom odgovornošću o nepostojanju dvostrukog financiranja.

# UREDNA ISPUNJAVANJA OBVEZA PO PRETHODNIM UGOVORIMA

Uredna ispunjavanja obveza po prethodnim ugovorima odnosi se na one Prijavitelje kojima je u proteklim godinama Primorsko – goranska županija već prihvatila i financirala neki program / projekt, a podrazumijeva da je Prijavitelj za dobivena sredstva uredno, a sukladno preuzetim obvezama iz ugovora o financiranju, Upravnom odjelu za poslove Župana i Županijske skupštine dostavio izvještaj o provedenom programu / projektu zajedno s kopijama računa o utrošenim sredstvima.

Prijavitelj popunjavanjem obrasca daje pismenu izjavu pod materijalnom i kaznenom odgovornošću o urednom ispunjavanju obveza iz prije sklopljenih ugovora o financiranju iz proračuna Primorsko – goranske županije i drugih javnih izvora.

# SADRŽAJ OBRASCA PRIJAVE

Obrazac opisa programa/projekta dio je obvezne dokumentacije i sadrži podatke o prijavitelju te sadržaju programa/projekta koji se predlaže za financiranje.

Obrazac financijskog plana programa/projekta dio je obvezne dokumentacije i sadrži podatke o ukupnim troškovima programa/projekta te o iznosu koji se traži od davatelja sredstava.

Obrazac opisa programa/projekta i Obrazac financijskog plana programa/projekta potrebno je ispuniti na računalu. Rukom popunjeni obrasci odbit će se iz daljnje procedure.

# SKLAPANJE UGOVORA O FINANCIRANJU

Nakon dostave Izjave o nepostojanju dvostrukog financiranja, potvrde nadležne porezne uprave i uvjerenja nadležnog općinskog suda, sa Prijaviteljima kojima su odobrena financijska sredstva Županija će potpisati ugovor o financiranju.

Ukoliko je odobreno samo djelomično financiranje programa / projekta, ugovor se potpisuje nakon dostave Obrasca izmijenjenog financijskom plana.

Ugovor se sastoji od općih uvjeta, koji moraju biti isti za sve prijavitelje u okviru Javnog poziva, te posebnog dijela.

Obveza je Prijavitelja da striktno namjenski i racionalno troši donirana sredstva.

Prijavitelj se obvezuje nakon završetka programa/projekta pravovremeno dostaviti detaljan izvještaj o utrošenim sredstvima.

# ISPLATA SREDSTAVA

Prijavitelju koji je potpisao ugovor o financiranju isplata se vrši po dostavi Zahtjeva za isplatu sredstava i to najranije 15 dana prije početka provođenja programa / projekta.

Zahtjev za isplatu sredstava nalazi se u dokumentaciji Javnog poziva.

# SUKOB INTERESA

Prijavitelj će poduzeti sve potrebne mjere u svrhu izbjegavanja sukoba interesa pri korištenju odobrenih sredstava i bez odgode će obavijestiti davatelja financijskih sredstava o svim situacijama koje predstavljaju ili koje bi mogle dovesti do takvog sukoba

Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama, zaposleniku, članu udruge, članu upravnog tijela ili čelniku te udruge ili bilo koje druge udruge povezane na bilo koji način s tom udrugom, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.

Prijavitelj popunjavanjem obrasca daje pismenu izjavu pod materijalnom i kaznenom odgovornošću o nepostojanju sukoba interesa.

# ZAŠTITA OSOBNIH PODATAKA

Prijavom na ovaj Javni poziv Prijavitelji daju privolu za čuvanje i obradu osobnih podataka koji se traže u dokumentaciji koju je potrebno dostaviti prilikom prijave na ovaj Javni poziv, i to sukladno Općoj Uredbi o zaštiti podataka (EU 2016/679), Zakonu o provedbi opće Uredbe o zaštiti podataka („Narodne novine“ broj 42/18) i Pravilnika o zaštiti osobnih podataka Primorsko – goranske županije („Službene novine“ broj 29/18).

# DODATNA POJAŠNJENJA

Dodatne informacije mogu se dobiti na broj telefona **351 – 645**.

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću adresu: [javni.poziv@pgz.hr](mailto:javni.poziv@pgz.hr) najkasnije 7 radnih dana prije isteka roka za predaju prijava na Javni poziv.

Odgovori na pojedine upite u najkraćem mogućem roku poslat će se izravno na adrese s kojih su poslani i objavit će se na web stranici [www.pgz.hr](http://www.pgz.hr).

U svrhu osiguranja ravnopravnosti svih potencijalnih Prijavitelja, davatelj sredstava ne može davati prethodna mišljenja o prihvatljivosti Prijavitelja, partnera, aktivnosti ili troškova navedenih u prijavi.